**NACRT**

Na temelju članka 136. Zakona o zdravstvenoj zaštiti („Narodne novine“, broj 150/2008, 71/2010, 139/2010, 22/2011, 84/2011, 12/2012, 35/2012, 70/2012, 82/2013, 22/2014 i 154/2014) uz prethodno pribavljeno mišljenje nadležne komore ministar zdravlja donosi

**PRAVILNIK**

**O IZMJENI I DOPUNI PRAVILNIKA O PRIPRAVNIČKOM STAŽU ZDRAVSTVENIH RADNIKA**

**Članak 1.**

U Pravilniku o pripravničkom stažu zdravstvenih radnika („Narodne novine“, broj 2/2011, 14/2013 i 126/2014) u članku 13. dodaje se točka 10. koja glasi:

„10. za dentalne asistente

a) dentalno asistiranje, dentalna oprema i materijali,

b) zdravstvena njega i hitna stanja,

c) Zakon o dentalnoj medicini, informatizacija.“.

**Članak 2.**

Program pripravničkog staža dentalnih asistenata nalazi se u Prilogu I. ovoga Pravilnika i čini njegov sastavni dio.

**Članak 3.**

Ovaj Pravilnik stupa na snagu osmoga dana od dana objave u „Narodnim novinama“.

KLASA:

URBROJ:

Zagreb,

 MINISTAR

 prim. Siniša Varga, dr. med. dent.

**PRILOG I.**

PROGRAM PRIPRAVNIČKOG STAŽA ZA

DENTALNE ASISTENTE

Program pripravničkog staža dentalnih asistenta obavlja se nakon završenog strukovnog obrazovanja za dentalnog asistenta u trajanju od godine dana prema sljedećem programu:

* primarna stomatološka zaštita (8 mjeseci)
* oralna kirurgija (1 mjesec)
* parodontologija (15 dana)
* oralna medicina (15 dana)
* stomatološka protetika (1 mjesec)
* ortodoncija (15 dana)
* pedodoncija (15 dana)

**Plan i program pripravničkog staža za dentalne asistente**

**Primarna dentalna zaštita - 8 mjeseci**

Organizacija rada i opis poslova svog radnog mjesta, vještina komunikacije u ordinaciji u odnosu na dobne skupine (djeca, adolescenti, starije osobe), zaštita prava pacijenata, sigurnost pacijenata, upravljane medicinskom dokumentacijom, kontrola infekcija, upoznavanje sa sadržajem i postupcima u dentalnoj medicini kod hitnih stanja, prijam pacijenata i priprema za dentalne zahvate, priprema i postupanje kod obrade rizičnih pacijenata, priprema instrumenata, lijekova i materijala za dentalne zahvate, asistiranje za vrijeme izvođenja zahvata, raspremanje i dezinfekcija radnog mjesta, pribora i strojeva poslije dentalnog zahvata, dezinfekcija i sterilizacija instrumenata i materijala, kontrola sterilizacije, postupak pravilnog čuvanja instrumenata, materijala, lijekova i potrebnog pribora, kontrola valjanosti, prevencija i zdravstveni odgoj.

**Oralna kirurgija - 1 mjesec**

Upoznavanje s kirurškim instrumentima i opremom u ambulanti i operacijskoj dvorani te postupcima njihovog održavanja, priprema radnog mjesta u operacijskoj dvorani, asistiranje u oralno kirurškoj ambulanti, upoznavanje s laserima i njihovom primjenom, upoznavanje s implantološkim instrumentarijem.

**Parodontologija - 15 dana**

Upute bolesniku za održavanje oralne higijene na modelu i u usnoj šupljini, upoznavanje s ručnim i strojnim instrumentima za parodontologiju, održavanje parodontoloških instrumenata, priprema operacijskog radnog mjesta i asistiranje.

**Oralna medicina - 15 dana**

Priprema i asistiranje kod pojedinih testova i liječenju oralnih bolesti (test na candidu, mjerenje količine sline), provođenje fizikalne terapije (jonoforeza), biostimulirajući laser.

**Stomatološka protetika - 1 mjesec**

Priprema radnog mjesta u protetici, upoznavanje s posebnim instrumentima i vrstama žlica za otiske, upoznavanje s otisnim materijalima i njihovom pripremom, vrste cemenata i načini primjene, dezinfekcija otisaka, suradnja s dentalnim laboratorijima.

**Ortodoncija - 15 dana**

Upoznavanje s instrumentima u ortodontskoj ordinaciji, upoznavanje sa materijalima za otiske, suradnja s dentalnim laboratorijem, materijali i postupci za cementiranje elemenata ortodontske naprave.

**Pedodoncija - 15 dana**

Procjena ponašanja djece pacijenata u čekaonici, upoznavanje s postupcima primarne prevencije karijesa i oralnih bolesti, priprema i asistiranje kod profilaktičkog čišćenja zubi, pečaćenja fisura, materijali preventivnih ispuna, topikalna aplikacija floridnih preparata, postupak kod dentalne traume u dječjoj dobi, upoznavanje s radom u djece i u adolescenata s posebnim potrebama.